बिलासपुर. महाराणा प्रताप चौक से नेहरू चौक तक दोनों ओर सड़क चौड़ीकरण में गड़बड़ी की जा रही है। यहां डस्ट की जगह फ्लाई ऐश का उपयोग किया जा रहा है। मुरुम भी कम लेयर में डाली जा रही है। गुणवत्ताविहीन निर्माण की शिकायत मिलने के बाद भी नगर निगम आयुक्त सिर्फ जांच कराने का आश्वासन ही दे रही हैं।
महाराणा प्रताप चौक से नेहरू चौक की दूरी करीब 1600 मीटर है। ट्रैफिक स्मूथ चले, इसके लिए नगर निगम ने इस सड़क को चौड़ा करने की योजना बनाई। डीपीआर के अनुसार चौड़ीकरण की लंबाई 1600 मीटर और दोनों ओर की सड़क को 4.5-4.5 मीटर चौड़ा करना है। एक माह पहले आनंदी बिल्डर को इसका टेंडर 1.35 करोड़ रुपए में मिला है। टेंडर मिलते ही चाैड़ीकरण का काम शुरू कर दिया गया है। निर्माण शुरू होते ही इसकी गुणवत्ता पर सवाल उठाए जा रहे हैं।
पर्याप्त मात्रा में पानी का छिड़काव नहीं करने का आरोप भी
निगम को शिकायत मिली है कि डीपीआर में सड़क चौड़ीकरण में डस्ट का इस्तेमाल करने का उल्लेख है, जबकि निर्माण में फ्लाई एेश का उपयोग किया जा रहा है। इसी तरह 20 सीबीआर मुरुम डालने की शर्त पर टेंडर दिया गया है, जबकि इससे मुरुम की लेयर इससे बहुत कम है। इसके अलावा पानी का छिड़काव पर्याप्त मात्रा में नहीं करने और रोलर नहीं चलाने का आरोप भी है।
वार्ड क्रमांक 21 के कांग्रेस पार्षद तैय्यब हुसैन पूरे मामले की शिकायत पहले ही निगम आयुक्त को कर चुके हैं। वे शनिवार को जांच की मांग को लेकर टाउन हाल पहुंचे थे। यहां उन्होंने आयुक्त साहू से मुलाकात की और कहा कि लगातार गुणवत्ताहीन काम होने से निगम की छवि खराब हो रही है। उन्होंने कांग्रेस पार्षद दल को सड़क चौड़ीकरण की जांच करने की अनुमति देने की मांग की, जिसे आयुक्त ने सिरे से खारिज कर दिया। यही नहीं, उन्हें थर्ड पार्टी से जांच कराने की बात कहकर उल्टे पांव लौटा दिया।
आयुक्त को दे चुके हैं जांच का आदेश
किशोर राय, मेयर, नगर निगम
पार्षद ने गुणवत्ताहीन काम का आरोप लगाया है?
-मैंने पहले ही आयुक्त को जांच का आदेश दे दिया है, ऐसे सारे निर्माण के लिए जाे गुणवत्ताहीन हैं।
बिलो दर पर टेंडर लेने वालों से निपटने के लिए क्या व्यवस्था की गई है?
-ऐसे ठेकेदारों के काम की वृहद स्तर पर मॉनिटिरिंग होगी। इसके लिए नगर निगम सतर्क है।
क्या इस मसले को नगर निगम में पहले भी चर्चा हुई है?
-एमआईसी में इस पर निर्णय लिया जा चुका है।
जांच थर्ड पार्टी कराएंगे, लिखा गया है पत्र
रानू साहू, आयुक्त, नगर निगम
पार्षद ने गुणवत्ताहीन काम का आरोप लगाया है?
-यह सही है, वे शिकायत लेकर आए थे।
उन्होंने क्या कहा?
-उन्होंने महाराणा प्रताप चौक से नेहरू चौक सड़क चौड़ीकरण निर्माण के लिए जांच की मांग की है।
इसमें परेशानी क्या है?
-यह जांच उन्होंने कांग्रेस पार्षद दल से कराने को कही है, जो संभव नहीं है।
फिर जांच कौन करेगा?
-जांच थर्ड पार्टी से कराई जाएगी। इसके लिए नगरीय प्रशासन के उप संचालक को पत्र लिखा गया है।
सिंप्लेक्स पर 10 लाख रुपए जुर्माना
निगम आयुक्त ने गौरवपथ में चल रहे काम का निरीक्षण किया। यहां तीन साल पहले बिछाई गई पाइप लाइन के क्रासिंग व प्रापर्टी चेंबर का काम किया जाना था, लेकिन उस वक्त नहीं किया गया। इसे लापरवाही मानते हुए उन्होंने सिंप्लेक्स पर 10 लाख जुर्माना लगाया। उन्होंने यहां लगाए गए प्रापर्टी चेंबर की जानकारी ली।
hin_Deva hin_Deva hin_Deva hin_Deva hin_Deva hin_Deva mai_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva